Aɨjna ɨ tɨ nuꞌu anacai huataseijreꞌesin, ai pu aɨn pueen aɨjna ɨ Juan ɨ tɨ huaꞌamuaɨꞌɨhuacaraꞌa. Aa pu aꞌutyavaacaꞌa aꞌu tɨ cai tiꞌitɨ aꞌahuaꞌacaꞌa. Ayaa pu tihueꞌixaatyaꞌacaꞌa tɨ ayan tyuꞌujxeꞌeveꞌe mej saɨque tyuꞌumuaꞌati mej mi meyan huarɨni aꞌij tɨ yeꞌi tiꞌijxeꞌeveꞌe ɨ Dioj. Tɨꞌɨqui aɨn haꞌumuaɨꞌɨhuan ɨ Juan tɨ ij Dioj tihuaꞌutauuniꞌi ɨ maj cɨn autyajturaa ɨ jemin.
Matɨꞌɨj mi naijmiꞌi eꞌireꞌenye aꞌu tɨ aꞌutyavaacaꞌa ɨ Juan. Au mu aꞌarácɨꞌɨcaꞌa tɨj naꞌa aꞌu tɨ huatacáꞌa aujna chuejraꞌa japua tɨ ayan tyajaꞌarajtyahuaa tɨcɨn Judea, majta aɨme ɨ maj aun aꞌuchaatɨme aujna chajtaꞌa tɨ ayan tyajaꞌarajtyahuaa tɨcɨn Jerusalén. Au pu eꞌejtyamaꞌacan u Judea. Cɨmeꞌen muꞌu raataxajtacaꞌa ɨ maj cɨn autyajturaa ɨ Dioj jemi, aj pu i aɨjna ɨ Juan huaꞌumuaɨꞌɨhuacaꞌa ɨ atyaꞌana jetze tɨ ayan tyajaꞌarajtyahuaa tɨcɨn Jordán.
Ajta Juan, ayaa pu eꞌenyaꞌa tiꞌitechajcaꞌa cɨɨxuri cɨmeꞌe tɨ jitzijhua tiꞌitɨj cameeyuꞌu juꞌuxaꞌa cɨmeꞌe. Ajta navi pu tipuaasicaꞌa. Aɨ pu cɨn avaꞌujjɨꞌɨcaꞌacaa. Ajta huatunaꞌise pu cuaꞌacaraꞌa, ajta sarate ɨtzitá maj huaxuaavi.
Ayaa pu tihueꞌihueꞌixaatyeꞌe tɨcɨn: ―Saɨj pu ye eꞌe veꞌeme auucheꞌe. Eitzeꞌe pu vaꞌacan cɨn tiꞌitejvee aɨjna nyacai inyaa. Aɨj pu cɨn cai naavijteꞌe inyeetzi nyej tiꞌitɨ cɨn tiꞌityavaa naꞌaraꞌani tɨ cɨleꞌen jemin aɨjna tɨ ye eꞌe veꞌeme, capu xaa nyaꞌu naavijteꞌe inyeetzi nyej ni ajtaɨꞌɨpɨꞌɨn ɨ caꞌacairaꞌan.
Ayaa nu xaa nyaꞌu neri ámuaamuaɨꞌɨhuacaꞌa jaj cɨmeꞌe. Ma ajtaꞌi aɨn, seij pu huataíti tɨ huatyaturan muejmi jemi. Xaijnyuꞌucaraꞌaraꞌan ɨ Dioj pu utyaꞌasin mɨ aꞌamua tzajtaꞌa.
Yaa pu tyujuꞌurɨj ajna tɨꞌɨj huaꞌamuaɨꞌɨhuacaꞌa ɨ Juan. Tɨꞌɨj i aꞌiraanye ɨ Jesús. Au pu aꞌarajraa u Nazaret, chajtaꞌa tɨ eꞌejtyamaꞌacan aujna aꞌahuaꞌa Galileeya. Aj pu i aɨn Juan raamuaɨꞌɨhuacaꞌa ɨ Jesús u atyaꞌana jetze tɨ ayan tyajaꞌarajtyahuaa tɨcɨn Jordán.
Cɨmeꞌen puꞌu Jesús eꞌitaraa a jaataꞌa, aj pu i raaseij tɨ antácuunyaracaꞌa ɨ tajapua tɨ aꞌutyájmuaa. Ajta eꞌeyan xaijnyuꞌucaraꞌaraꞌan huaseij ɨ Dioj tɨ eꞌicámaꞌacaa. Yaa pu seijraꞌacaa tɨj cucuiꞌi. Aj puꞌi múutzeꞌen japua aꞌujyeijxɨ.
Ajta eꞌeyan nyuucari huanamuajriꞌi tɨ uj eꞌicanamuajre u tajapua. Ayaa pu tyuꞌutaxajtacaꞌa tɨcɨn: ―Niyauj paj pɨrɨcɨ ɨ nyaj mueꞌixeꞌeveꞌe. Eecan paj rɨꞌɨ naataꞌaca.